  Анжелика Тихонова корреспондент Удмурт кадръёсъя резерв кылдытон борды басьтӥськоз «Удмурт Кенеш» огазеяськон. Сое кылдытон, дасян но азинтон сярысь валатэт уже кутыны дась ини. «Удмурт Кенеш» огазеяськонлэн 22-тӥ южтолэзе ортчем Пичи кенешаз люкаськемъёсты соин тодматӥз огазеяськонлэн исполкомезлэн ёзчиез, Калык возёсъя но кун службая Росси академилэн Ижкарысь ёзэтысьтыз кафедралэн кивалтӥсез Александр Скобкарёв. Солэн верамезъя, резерв кыклы люкиськоз: оперативной — кытчы пырозы нимысьтыз дышетытэк али ик ужаны дась луись ӧнерчиос, но перспективной — кудаз луозы дышетэмез кулэ карись студентъёс, егит ӧнерчиос. «Ми та валатэтлэсь нимзэ но пыр-поч малпам. Малы ке шуоно кулэ кылдытыны, кулэ дасяны, кулэ азинтыны. Асьмеос быгатӥськом кылдытыны но вунэтыны. Лыдмет лэсьтыны, ӝӧке поныны но кельтыны. Соин ик кулэ шедьтыны адямиосты, бырйыны, лыдмет лэсьтыны, учкыны, кин туннэ ик уж борды кутскыны быгатэ, нош кинэ, азьланяз ужаны мед быгатоз шуыса, дасяны кулэ. Собере ини азинтыны, азинскыны юрттыны. Тӥни сыӵе малпанмы вал милям», — шуиз Александр Скобкарёв. Резерве пырись муртъёс асьсэды яке кивалтон удысын, яке творчество удысын шедьтыны быгатозы. Отчы шедён понна соослы конкурс пыр ортчоно луоз: кыӵе удысын тыршыны мылкыд каремзэс верано, малпанъёссэс шараяно. Тодэ вайытом, Пичи кенешын ик тодмо луиз Россиысь финн-угор калыкъёслэн ассоциацизылэн вуоно съездэз туэ Сыктывкарын ортчоз шуыса.  Тегъёс: Ижкар Удмуртия УдмуртКенеш удмуртъёс Мерлык ужасьёс  